JY LEES NOU STYLSTORIES: Koningin Letizia van Spanje laat die koppe draai
Koningin Letizia van Spanje is nou maar eenmaal een koninklike wat weet hoe om aan te trek. Sy laat gereeld die koppe draai en lyk altyd asemrowend waar ook al sy haar in die wêreld bevind. Hier is vyf van ons gunsteling-mode-oomblikke van koningin Letizia.
Om 'n koninklike te wees is 'n goeie verskoning om altyd op jou beste te lyk, maar dis die elegansie en prag van dié koningin wat haar laat uitstaan.
Met haar leerbroeke en sexy, slank rokke is koningin Letizia (51) verreweg een van die stylvolste koninklikes. Sy het die afgelope vyf jaar, sedert sy en haar man, koning Felipe, die troon bestyg het, presies gewys hoe 'n koningin in die 21ste eeu modern en stylvol kan wees.
Ons kyk terug na vyf keer toe dié koningin ons na ons asems laat snak het
1. Die broekpak
Om 'n broekpak reg te dra steek nie sommer in almal se pype nie, maar kyk net hoe elegant en sterk het die koningin in dié broekpak gelyk. Sy is onlangs in Madrid gekiek en lyk omtrent doelgerig in daardie broekpak. Verby is die dae van koninklikes in sykouse en rompe!
2. Die mooiste in rooi
Koningin Letizia het onlangs die Princesa de Asturias-toekenningseremonie in Oviedo, Spanje, bygewoon en het asemrowend in 'n pragtige rooi rok gelyk. By dié uitrusting het sy diamantoorbelle met robynstene gedra en haar eenvoudige haarstyl het dit perfek afgerond.
U majesteit, is dit jy? Die koningin lyk omtrent soos 'n model in dié sexy uitrusting! Dié uitrusting is baie Victoria Beckham-sjiek en met die fietse lyfie waarmee die koningin spog, lyk dié uitrusting baie sjiek. Lyk asof dié moderne koningin g'n tyd het vir pofferige aandrokke en langmoue nie.
4. 'n Visioen in wit
Mensdom, maar die koningin weet hoe om aan te trek. Is sy op pad na 'n glansryke partytjie? Nee, dis maar net hoe sy aantrek wanneer sy die opera besoek. Dié wit rok is tydloos, maar daardie swart hakskoene is so sexy, dit lyk of dit 'n rol in 'n James Bond-fliek verdien! Die koningin se modesin kook behoorlik.
5. Swierig in saffier
Kyk hoe beeldskoon lyk die koningin in hierdie saffierkleurige aandrok, saffier en diamantoorbelle en 'n kroon op haar kop. Dié eenskouer-aandrok se elegante snit komplementeer die koningin se pragtige skouers en die kleur komplementeer haar velkleur perfek.
Koningin Letizia weet presies hoe om die koppe te laat draai. Wie weet, een van die dae staan ander bekendes dalk tou om modeadvies by haar te kry.